Imtella' Novembru 18, 2020 - Aġġornata 18 Ta' Novembru, 2020 8:21pm F'Jannar li ġej tliet Kunsilli Lokali se jħaddmu bi prova proġett maħsub biex iżidu l-ispazji pubbliċi fil-qalba tal-lokalitajiet tagħhom billi jagħlqu għal xi ħin għall-vetturi pjazez u toroq. Huma 50 il-Kunsilli Lokali li s'issa applikaw ma' Transport Malta għax imħarjin jagħlqu temporanjament għall-vetturi pjazez u toroq fil-qalba tal-lokalitajiet. Dan bil-ħsieb li jiżdiedu l-ispazji pubbliċi fl-ibliet u l-irħula għat-tgawdija tal-familji u n-negozji fiż-żoni. Ma' Television Malta, il-Ministru għat-Trasport, Ian Borg, qal li bħalissa għaddejjin laqgħat bejn Transport Malta u l-Assoċjazzjoni tal-Kunsilli Lokali biex din l-inizjattiva tiġi implimentata. "L-informazzjoni li għandi wkoll hi li se jkun hemm l-ewwel tliet proġetti pilota li se nikkonkludu fuqhom u narawhom jidħlu fis-seħħ fl-ewwel xahar tas-sena d-dieħla." Intant, il-Ministru Borg ippreżenta €130,000 li se jitqassmu bejn 5 Kunsilli Lokali: tar-Rabat, l-Imdina, Ta' Xbiex, l-Isla u l-Imtarfa. Dawn huma r-rebbieħa tal-proġetti permanenti li proponew biex iwettqu fil-Ġimgħa Ewropea tal-Mobilità. B'dawn il-flus, il-Kunsilli Lokali se jixtru vetturi elettriċi fosthom biex jitnaqqsu l-emissjonijiet fil-qalba tal-lokalitajiet filwaqt li jservu ta' trasport għall-anzjani u għall-persuni b'nuqqas ta' mobilità.